als_Latn dik_Latn sag_Latn
Kërcënohet sërish një gazetar, reagon AGK
Artan Haraqija, zëvendëskryeredaktor në portalin Indeksonline, sërish është kërcënuar nga një person tjetër. Për këtë kërcënim është njoftuar edhe Asociacioni i Gazetarëve të Kosovës, i cili përmes një njoftimi për media, thotë se me shqetësim ka pranuar lajmin për këtë kërcënim.
Sipas këtij njoftimi, Haraqija, është kërcënuar sërish lidhur me një shkrim të publikuar në këtë portal rreth angazhimit të një qytetari nga Kosova në luftën e Sirisë.
“Kërcënuesi, përmes një sms, ka paralajmëruar gazetarin Haraqija që nëse nuk e tërheq shkrimin nga portali brenda tri ditëve, do të ketë pasoja edhe ndaj familjes së tij. Policia e Kosovës e ka konfirmuar lajmin dhe ka paralajmëruar se i ka ndërmarr të gjitha masat drejt hetimit të rastit të raportuar nga ana e viktimës”, thuhet në reagimin e AGK-së.
Kjo është hera e dytë që gazetari Haraqija kërcënohet për shkrime të kësaj natyre.
“Asociacioni i Gazetarëve dënon ashpër këtë rast dhe kërkon nga organet e rendit që ta trajtojnë seriozisht këtë çështje. AGK konsideron se kjo formë e kërcënimit dhe shantazhit është e patolerueshme dhe cenon rëndë lirinë e medies”, thuhet më tutje në reagimin e AGK-së.
Tendenca e tillë për të marr ligjin në duar dhe për t`ju shmangur rrugëve ligjore për zgjidhjen e kontesteve, sipas AGK-së, është dëshmi për gjendjen e rëndë me të cilën përballen gazetarët gjatë ushtrimit të profesionit të tyre.
als_Latn als_Latn als_Latn als_Latn als_Latn als_Latn als_Latn